የዓለም አትሌቲክስ በዶፒንግ ጉዳይ ጥርስ አውጥቷል
ቦጋለ አበበ ኢትዮጵያ አበረታች ንጥረ ነገሮችን በመጠቀም በስፖርቱ ዓለም በተለይም በአትሌቲክስ ትልቅ ስጋት ካንዣበበባቸው የዓለማችን አምስት አገራት አንዷ እንደሆነች ጉዳዩ የሚመለከታቸው ዓለም አቀፍ ተቋማት ሲያሳስቡ ቆይተዋል። በተቃራኒው ኢትዮጵያ ይህን ስጋት ለመቀነስ ባለፉት ጥቂት ዓመታት በብሔራዊ ደረጃ የፀረ አበረታች ንጥረ ነገሮች ፅሕፈት ቤት አቋቁማ አበረታች ለውጥ ማምጣቷንም የዓለም አቀፉ ፀረ አበረታች ንጥረ ነገሮች ኤጀንሲ መስክሮላታል። ይሁን እንጂ ስጋት አለባቸው ከተባሉት አምስት አገራት ተርታ ለመውጣት ብዙ ስራ እንደሚጠብቃት ይታወቃል። የኢትዮጵያ ብሔራዊ ፀረ አበረታች ንጥረ ነገሮች ጽሕፈት ቤት አትሌቶች አውቀውም ይሁን ሳያውቁ የችግሩ ሰለባ እንዳይሆኑ የተለያዩ ግንዛቤዎችን ከማስጨበጥ ባሻገር የችግሩ ሰለባ ሆነው የተገኙ በርካታ አትሌቶች ላይ የቅጣት ውሳኔዎችን ሲያስተላልፍ ቆይቷል። ባለፈው ሳምንት አጋማሽ እንኳን አትሌት ወንድወሰን ከተማ ማሞና አትሌት እዮብ ኃብተስላሴ ጎሳ የስፖርት አበረታች ቅመሞች (ዶፒንግ) የሕግ ጥሰቶችን በመፈፀም ተጠርጥረው ላለፉት ጊዜያት ጊዜያዊ እገዳ ላይ ሆነው ጉዳያቸውን ሲያጣራ መቆየቱን ገልጿል። በዚህም መሰረት በተካሄደው ተጨማሪ ምርመራ አትሌት እዮብ ኃብተስላሴ ጎሳ እ.ኤ.አ የካቲት 02/2020 ዓ.ም ታይላንድ በተካሄደ ውድድር ላይ
(Cathinone) የተባለውን የተከለከለ የስፖርት አበረታች ቅመም መጠቀሙ ተረጋግጧል። በዚህም አትሌቱ እ.ኤ.አ ከሚያዝያ 03/2020 ዓ.ም ጀምሮ ለተከታታይ አራት ዓመታት በማንኛውም ውድድር ላይ እንዳይሳተፍ ቅጣት ተጥሎበታል። በውድድሩ የተገኘው ውጤትና ውጤቱን ተከትሎ የሚሰጥ የእውቅና ሽልማትም እንዲሰረዝ ተወስኗል። በተመሳሳይ መልኩ አትሌት ወንድወሰን ከተማ ማሞ ቀደም ሲል
(Cathinone) የተባለውን የተከለከለ የስፖርት አበረታች ቅመም መጠቀሙ በመረጋገጡ እ.ኤ.አ እስከ የካቲት 01/2024 ድረስ በማንኛውም ውድድር ላይ እንዳይሳተፍ እገዳ የተጣለበት መሆኑ ይታወቃል። ይሁን እንጅ አትሌቱ የተሳሳቱ የሰነድ ማስረጃዎችን በማቅረብ የህግ ጥሰት የማጣራት ሂደቱን በተለያየ መልኩ በማስተጓጎልና በድጋሚ ለማጭበርበር በመሞከር ተደራራቢ የህግ ጥሰት በመፈፀም ተጠርጥሮ ጉዳዩ ሲጣራ ቆይቷል። በመሆኑም አትሌት ወንድወሰን ያቀረባቸው ሰነዶች የሐሰት መሆናቸው በመረጋገጡና በፀረ- ዶፒንግ ህጉ አንቀፅ 2ነጥብ5 ላይ የተደነገገውን የፀረ-ዶፒንግ እንቅስቃሴውን የማስተጓጎልና አቅጣጫ የማሳት የህግ ጥሰት መፈፀሙ በመረጋገጡ ቀደም ሲል ከተጣለበት የአራት ዓመት የእገዳ ቅጣት በተጨማሪ የመጀመሪያው ቅጣት ከሚያበቃበት የካቲት 01/2024 ዓ.ም ጀምሮ ለተከታታይ ስምንት ዓመታት እስከ የካቲት
01/2032 ዓ.ም በማንኛውም ስፖርታዊ ውድድር  ላይ
እንዳይሳተፍ የእገዳ ቅጣት
ተላልፎበታል።የኢትዮጵያ
ብሔራዊ የፀረ-አበረታች
ቅመሞች ጽሕፈት ቤት
በቀጣይም የምርመራና ቁጥጥር
ስራውን አጠናክሮ እንደሚቀጥል
አስታውቋል። የዓለም
አትሌቲክስም ከዶፒንግ ጋር
በተያያዘ በስፖርቱ ትልቅ
ክብርና ዝና ያተረፉ
አትሌቶች ላይ ሳይቀር
ጥርስ እንዳወጣ የሚጠቁም
አቋም በሳምንቱ መጨረሻ
ይፋ አድርጓል። ኢትዮጵያን
ጨምሮ የዓለምን አትሌቲክስ
በበላይነት የሚመራው ተቋምና
ሌሎች አገራት ባለፉት
ዓመታት ከዶፒንግ ጋር
በተያያዘ በስፖርቱ ትልቅ
ክብርና ዝና ካላቸው
አትሌቶች ይልቅ እምብዛም
በማይታወቁና በአንፃራዊነት በትንንሽ
ውድድሮች በሚካፈሉ አትሌቶች
ላይ ትኩረት እንዳደረጉ
ወቀሳ ሲቀርብባቸው መቆየቱ
ይታወቃል።ማህበሩ
በተለይም የዓለም አትሌቲክስ
የስፖርቱ ስም እንዳይጠለሽና
የተለያዩ አጋሮቹን ላለማጣት
ሲል በስፖርቱ ትልቅ
ስምና ዝና ላላቸው
አትሌቶች ሽፋን እንደሚሰጥ
ምክንያታዊ ሙግቶችን የሚያቀርቡ
በርካታ ናቸው። ለዚህም
በስፖርቱ ትልቅ ስም
ያላቸው የኦሊምፒክና የዓለም
ሻምፒዮን የሆኑ በርካታ
የዓለማችን አትሌቶች እምብዛም
የችግሩ ሰለባ ሆነው
ቅጣት ሲተላለፍባቸው እንደማይስተዋል
ያስቀምጣሉ። የዓለም
አትሌቲክስ ፕሬዚዳንት ሴባስቲያን
ኮ ሰሞኑን በዶፒንግ
ጉዳይ አትሌቶች ትልቅ
ስምና ዝናቸው ከጥፋተኝነት
እንደማያስጥላቸው አስገንዝበዋል። ለዚህም
ባለፉት ዓመታት አሜሪካዊው
የመቶ ሜትር የዓለም
ሻምፒዮን ክርስቲያን ኮሊማንን
ጨምሮ በስፖርቱ ትልቅ
ዝናና ስኬት ያላቸው
አትሌቶች እንደተቀጡ አስታውሰዋል።
እንደ
ኮ ገለፃ፣ በአበረታች
ንጥረ ነገሮች ላይ
የሚደረገው ምርመራ እየተሻሻለ
በሄደ ቁጥር ዶፒንግ
ተጠቅመው ለሚወዳደሩ አትሌቶች
ነገሮች ከባድ እየሆኑ
ቢሄዱም የችግሩ ሰለባ
ላለመሆን እንዲጠነቀቁ ያደርጋቸዋል።
በተለይም በመጪው የቶኪዮ
2020 ኦሊምፒክ ቁጥጥሩ ከምን
ጊዜውም በላይ የጠበቀ
እንደሚሆን ጠቁመዋል። የኮሊማ
ቅጣት አትሌቶች የቱንም
ያህል በስፖርቱ ስምና
ዝና ቢገነቡ አበረታች
ንጥረ ነገር ተጠቅመው
ከተገኙ ከቅጣት እንደማያመልጡ
ማሳያና የዓለም አትሌቲክስ
የሚፈራው ነገር እንደሌለ
ማረጋገጫ መሆኑንም የእንግሊዝ
የቀድሞ የአንድ ሺ
አምስት መቶ ሜትር
የሁለት ኦሊምፒኮች አሸናፊው
ኮ ለአገራቸው መገናኛ
ብዙሃን ገልፀዋል። የዓለም አትሌቲክስ እንደ አበረታች ንጥረ ነገሮች ያሉ ጉዳዮችን የሚያጣራ ገለልተኛ ቡድን አቋቁሞ ባለፉት ዓመታት ተጨባጭ ለውጥ እያስመዘገበ እንደሚገኝ የገለፁት ኮ፣ ዓለም አቀፍ ተቋሙ በራስ መተማመኑን በመገንባት ካለአንዳች ፍርሃት አበረታች ንጥረ ነገር የተጠቀሙ የትኞቹንም የዓለማችን አትሌቶች ለማጋለጥ ከልቡ እየሰራ መሆኑን አክለዋል።